મુંબઇઃ સરકારે આઠ નવેમ્બરે નોટબંધીના નિર્ણયની જાહેરાત કરી હતી. આ નિર્ણયના પગલે ગુજરાત સહિત દેશભરમાં રોકડની ક્રાઇસિસ જોવાઇ હતી. ડિસેમ્બરમાં પૂરા થતા ત્રિમાસિક સમયગાળામાં એફએમસીજી કંપનીઓના વેચાણમાં ઘટાડો નોંધાયો હતો. ડબલ્યુપીપી ગ્રૂપનું એકમ કંટાર વર્લ્ડ પેનલના રિપોર્ટ મુજબ ડિસેમ્બરમાં પૂરા થતા ત્રિમાસિક સમયગાળામાં એફએમસીજી કંપનીઓની વેચાણવૃદ્ધિ ૫.૩ ટકા ઘટી ગઇ છે. રિપોર્ટમાં જણાવ્યા પ્રમાણે વર્ષ ૨૦૧૬ના શરૂઆતના ત્રણ મહિનામાં વેચાણમાં વૃદ્ધિ નોંધાઇ હતી. માર્ચ ત્રિમાસિક સમયગાળામાં વેચાણમાં ૬.૨ ટકાનો વધારો નોંધાયો હતો, જ્યારે જૂન ત્રિમાસિક સમયગાળામાં છ ટકા, જ્યારે સપ્ટેમ્બર ત્રિમાસિક સમયગાળામાં ૮.૩ ટકાની વૃદ્ધિ જોવાઇ હતી.